**Notă informativă**

**la proiectul hotărârii de Guvern**

**cu privire la transmiterea unei întreprinderi de stat**

Proiectul hotărârii de Guvern cu privire la transmiterea unei întreprinderi de stata fost elaborat în temeiul art.6 alin.(1) și lit.a1) din Legea nr.121-XVI din 4 mai 2007 privind administrarea și deetatizarea proprietății publice.

Aeroportul Internațional Mărculești a fost fondat în anul 2004, în baza unității militare din Mărculești, are o suprafață de 265,2 ha și dispune de infrastructură complexă. Ulterior, la 10 iulie 2008, [Parlamentul Republicii Moldova](https://ro.wikipedia.org/wiki/Parlamentul_Republicii_Moldova) a aprobat Legea cu privire la Aeroportul Internațional Liber „Mărculești”. Legea prevede crearea unei [zone economice libere](https://ro.wikipedia.org/wiki/Zon%C4%83_economic%C4%83_liber%C4%83), în baza infrastructurii și teritoriului aeroportului, precum și un regim vamal și fiscal preferențial, în vederea asigurării unui climat investițional favorabil pentru atragerea investitorilor și realizarea proiectelor economice.

Atât aeroportul cât și zona economică liberă este gestionată de către Întreprinderea de Stat „Aeroportul Internațional „Mărculești”, în calitate de investitor general.

În pofida măsurilor întreprinse, pe parcursul ultimilor ani, activitatea întreprinderii se înrăutățește în mod constant. Evoluția indicatorilor principali ai întreprinderii în cauză denotă o situație precară; astfel venitul din vânzări a scăzut de la 39 061,7 mii lei în anul 2014 până la 7 442,7 mii lei în anul 2015, iar profitul brut de la 3 761,0 mii lei în anul 2014 a scăzut, fiind înregistrate pierderi de 21 123,0 mii lei în anul 2015.

Este concludent faptul că aceste rezultate se datorează unei gestionări ineficiente atît în aspect managerial cît și corporativ.

Totodată, este de remarcat că Ministerul Economiei, conform pct.46) din Regulamentul privind organizarea și funcționarea Ministerului Economiei, structurii și efectivului-limită ale aparatului central al acestuia, aprobat prin Hotărârea Guvernului nr.690 din 13.11.2009, deține competențe în aspectul promovării politicii statului în domeniul investițiilor în zonele economice libere și urmărește scopul eficientizării administrării proprietății publice și îmbunătățirii situației pe segmentul atragerii investițiilor.

Avînd în vedere cele expuse, dar și ținând cont de măsurile derulate în cadrul Ministerului Economiei menite să îmbunătățească performanțele întreprinderilor de stat, cît și suportul experților independenți în acest sens, rezultatul scontat fiind asigurarea unei mai bune guvernanțe corporative, prin punerea în aplicare a unui set de instrumente orientate spre sporirea eficienței managementului de vârf al întreprinderilor, Ministerul Economiei propune transmiterea Întreprinderii de Stat „Aeroportul Internațional „Mărculești” din administrarea Ministerului Apărării în administrarea Ministerului Economiei.

Realizarea proiectului dat nu implică cheltuieli financiare publice și nu conține prevederi de reglementare a activității de întreprinzător în contextul Legii cu privire la principiile de bază de reglementare a activității de întreprinzător nr. 235-XVI din 20.07.2006, astfel decăzând necesitatea examinării acestuia de către Grupul de lucru pentru reglementarea activității de întreprinzător.

Proiectul este supus dezbaterilor publice, fiind plasat pe pagina web a ministerului [www.mec.gov.md](http://www.mec.gov.md/) la compartimentul Transparența/Anunțuri de proiecte și consultări publice.

**Viceprim-ministru, Octavian CALMÎC**

**ministrul economiei**